Rerum omnium memoriam scripturæ vivacitas conservat inextinctam. Ne ergo oblivionis rubigine malignandi serpat occasio, notum facio præsentibus et futuris, ego Oddo, dux Burgundiæ, me dedisse Deo et ecclesiæ Sancti Petri de Cluniaco, pro remedio animæ patris mei et meæ, decem libras Divionensis monetæ annuatim recipiendas in pedagio Divionis, eodem termino quo decem libræ, quas pater meus eidem domui dedit, recipiuntur, pro gravaminibus et injuriis quas ego et pater meus eidem domui usque in hodiernum diem intulimus. Hujus rei testes sunt Willelmus, comes Matisconensis; Simon, dominus de Luzi, et plures alii. Actum apud Matisconem, anno incarnationis Domini Mº Cº nonagesimo IIIº, die jovis ante festum Omnium Sanctorum.